L'agid ord l'aria

La REGA en il Grischun. A Vaz sut è staziunada la basa da la Guardia aviatica svizra da salvament per il Grischun dal nord. Quatter persunas stablas e divers gidanters auxiliars fan part da la crew dal helicopter "Rätia" a Vaz sut. Rita Uffer ha visità la basa da la REGA e discurrì cun il schef Hartwig Luggauer.

Per las otg la damaun er'jau annunziada per far visita a la basa da la REGA a Vaz sut. Strusch sortida da I'auto ma vegn encunter Hartwig Luggauer, l'emprim pilot schend che displaschaivlamain stoppian els ir davent. In pazient d'in spital da Cuira stoppia vegnir transportà a Turitg per in'operaziun dal cor. La squadra d'agid prenda plazza en il helicopter ed en in batterdegl èn els en l'aria: il pilot Hartwig Luggauer, il gidanter da sgol Hansruedi Kull, ch'è al medem mument er il mecanist ed il medi Markus Rehsteiner. Ultra dad els trais ch'èn ussa gist en funcziun è anc in ulteriur pilot staziunà fix a Vaz sut, Gerald Heidemann.

24 uras sin piquet
Il servetsch ha cumenzà a las 7.30 e va fin la saira a las 19.30. Però er durant la notg èn els pronts en cas ch'intervenziun fiss necessaria. Durant il di è la squadra da la REGA tschintg minutas suenter I'alarm gia pronta per la partenza, durant la notg sto quai succeder en main d'ina mes'ura. Ils quatter umens abiteschan perquai tuts en vischinanza da la basa a Vaz sut.
Ma turnain puspè tar l'acziun d'oz endamaun: Cuira-Turitg sco gia menziunà cun in pazient dal cor ed a Turitg pon els gist surprender in pazient ch'ha surmuntà in'operaziun greva, er dal cor, e che po returnar al spital en patria. Igl è bunamain las dudesch cur ch'il helicopter da la REGA cun in num "Rätia" sa platga puspè a Vaz sut.

Agid al pur da muntogna
In café bain merità per la crew en stiva da la basa - però strusch ch'els èn sa fatgs cumadaivels vegn il cumond da sgular en Val gronda. Là è in arment í a la malura, e damai che quai è capità en in lieu ch'ins na po betg tiers cun in auter med da transport, sto il helicopter manar I'arment fin a Meierhof. E gist direct vai vinavant a Breil! sin las alps "Tschegn dador" e "Rubi sura", nua che dus animals èn vegnids culpids dal chametg, er qua en in lieu ch'ins po tiers be cun helicopter.
Er per ils transports da biestga è I'entira crew en servetsch. Sin mia dumonda surstada: pertge vegn jau fatga attenta ch'il servetsch da la REGA vegnia adina fatg da trais persunas, vul dir: pilot, gidanter da sgol e medi. Sche per cas durant ch'els èn sin l'alp vegniss dà alarm per in accident pli grond partissan els directamain da là davent senza passar a la basa da Vaz sut per cumplettar la crew necessaria.

IgI è quasi las tschintg, fin ch'il "Rätia" sa platga puspè a Vaz sut, ed jau hai la pussaivladad da discurrer dus pleds cun Hartwig Lugauer ch'è er schef da la basa da la REGA da Vaz sut.
La plazza a Vaz sut è vegnida averta I'onn 1982 ed è ina da las diesch plazzas da basa da helicopters da la REGA. En il chantun Grischun exista ina segunda a Samedan. Staziunà è a Vaz sut be in helicopter, però sch'i fa basegn, sche stat er quel da Samedan a disposiziun e sch'i stuess propi esser po vegnir clamà er in si da Son Gagl u per exempel per acziuns d'agid en Surselva, er in si da Erstfeld.

Servetschs da divers gener
L'onn passà è vegnì dumandà 710 giadas agid davent da Vaz sut. 250 giadas è quai stà durant la stagiun d'enviern, tranter Nadal e Pasca. Stagiun auta per Vaz sut è dentant il mais d'avust, durant il qual l'onn passà ins è stà en funcziun 100 giadas. Ina gronda part dals servetschs durant la stad van en favur dal pur da muntogna per transportar biestga ch'è ida en malura en lieus ch'ins na po betg tiers cun auters meds da transport. Agid survegnan dentant durant la stad er turists ch'èn vegnids en malauras, persunas feridas grevamain tras accidents, d'enviern surtut sin pista, la stad sin via, ed er per transports da pazients d'in spital a l'auter vegn duvrà èn cas critics il helicopter. Tals transports pretendan in'infrastructura speziala, uschia ch'ils helicopters da la REGA èn bunamain "staziuns intensivas en l'aria".
1,2 milliuns custa in helicopter sco il "Rätia" e perquai n'èsi betg da smirvegliar, ch'in sgol custa fr. 55.- per minuta. En quel import è dentant cumpiglià I'entir servetsch medicinal e quintà vegn mo il temp: effectiv da sgol. Tuttina custa per exempel in sgol davent da la basa da Vaz sut en la regiun da skis a Savognin ca. 1500 francs. IgI è perquai indispensabel d'esser bain segirà. Ina segirtad supplementara è per franc er dada, sch'ins daventa fautur da la REGA.